OB brei ondersoek teen Ramaphosa se geldsake uit - Voertaal
Jean Oosthuizen In het nieuws 2019-06-25
Bewerings dat president Cyril Ramaphosa by geldwassery betrokke was, word nou ook deur die openbare beskermer (OB) ondersoek.
Die OB, Busisiwe Mkhwebane, se ondersoek na klagte van geldwassery teen Cyril Ramaphosa spruit uit 'n klag wat die DA vroeër by die OB ingedien het. Dit handel oor 'n beweerde skenking van R500 000 wat tydens sy verkiesingsveldtog as ANC-president deur Bosasa gedoen is.
Dit was nadat Ramaphosa aan die parlement gesê het die geld wat deur Bosasa betaal is, was konsultasiegeld wat sy seun Andile by Bosasa verdien het.
Die OB het intussen laat blyk dat sy haar ondersoek uitgebrei het en nou ook bewerings van geldwassery teen Ramaphosa ondersoek.
MEDIA STATEMENT: PP @AdvBMkhwebane taken aback by DA and #CR17 campaign managers' claims regarding the investigation involving the President pic.twitter.com/RlqFx9lcBL
'n Berig wat die afgelope naweek in die Sunday Times verskyn het dat die DA die klag teen Ramaphosa wil terugtrek, het tot verwarring gelei.
Die OB sê sy is dronkgeslaan oor die berigte dat die DA dit oorweeg om die klag terug te trek. Sy sê die DA het van die begin af gevra dat die moontlikheid van geldwassery ook deur haar ondersoek word. Sy het op Twitter gesê dit is onwaar dat die DA haar nie gevra het om dit te ondersoek nie.
Die DA-leier, Mmusi Maimane, het ook ontken dat sy party die klagte teen Ramaphosa wil terugtrek. Maimane het in 'n verklaring gesê sy party distansieer hom op geen manier van die OB se ondersoek teen Ramaphosa nie.
Hy sê die DA het dit baie duidelik in hulle versoek aan die OB gestel dat sy die saak deeglik moet ondersoek en dat die parlement 'n ad hoc-komitee moet aanstel om die haar bevindings te bespreek, net soos wat die geval met die Nkandla-verslag was waarby oudpresident Zuma betrokke was.
Maimane sê mediaberigte dat die DA sy versoek teruggetrek het, is misleidend.
"Die feite rakende die President se beweerde oortredings is baie duidelik en het nie verander nie," het Maimane Maandag in 'n verklaring gesê. "Dit is my oortuiging dat president Ramaphosa die parlement op 6 November 2018 mislei het oor die R500 000-'donasie' wat hy van Bosasa se uitvoerende hoof, Gavin Watson, ontvang het vir sy verkiesingsveldtog, en die duidelike konflik van belange tussen hom, sy seun Andile Ramaphosa en Bosasa." Volgens Maimane het hierdie ongesonde verbintenis tot kontrakte ter waarde van minstens R2 miljoen met Bosasa gelei.
Hy sê hoewel sy klagte daarop gefokus het dat die President die parlement mislei het, en op sy belangekonflik met Bosasa en die wyse waarop die skenking betaal is, bestaan daar ook 'n suspisie van geldwassery. Hy sê die DA het hom in geen stadium van die ondersoek gedistansieer nie.
Volgens die DA is die moontlikheid van geldwassery van die begin af teenoor die OB geopper en is dit die OB se volste reg om haar ondersoek uit te brei.
Ramaphosa het tot Vrydag uitstel gekry om antwoorde aan Mkhwebane te verskaf vir haar ondersoek teen hom oor die beweerde R500 000 van die omstrede dienstemaatskappy Bosasa.
Ramaphosa het reeds erken dat hy die parlement "onopsetlik" verkeerd ingelig het. Die betaling het glo nie verband gehou met sy seun se werk vir Bosasa nie, maar was 'n skenking om met sy verkiesingsveldtog as ANC-president te help.
Ramaphosa se opponente en ondersteuners reageer uiteenlopend oor die skenking. Sy opponente hou vol hy het die parlement mislei, terwyl sy ondersteuners sê hy kan nie verantwoordelik gehou word vir verkeerde inligting aan die parlement as hy nie van die feite bewus was nie.